P6_TA(2007)0164

Pogajanja za sklenitev koncesijske pogodbe Galileo

Resolucija Evropskega parlamenta z dne 26. aprila 2007 o pogajanjih za sklenitev koncesijske pogodbe za sistem Galileo

Evropski parlament,

- ob upoštevanju predloga Komisije za Uredbo Evropskega parlamenta in Sveta o izvajanju uvajalne in obratovalne faze Evropskega satelitskega radionavigacijskega programa (KOM(2004)0477) in stališča Parlamenta iz prve obravnave z dne 6. septembra 2005 [1],

- ob upoštevanju predloga Komisije za Uredbo Sveta o spremembi statuta skupnega podjetja Galileo iz Priloge k Uredbi Sveta (ES) št. 876/2002 (KOM(2006)0351) in svojega stališča z dne 24. oktobra 2006- [2],

- ob upoštevanju Uredbe Sveta (ES) št. 1321/2004 z dne 12. julija 2004 o vzpostavitvi upravljavskih struktur Evropskega satelitskega radio-navigacijskega sistema [3] in predloga Komisije za Uredbo Sveta o spremembi Uredbe (KOM(2005)0190) ter svojega stališča z dne 12. oktobra 2006 [4],

- ob upoštevanju svoje resolucije z dne 28. septembra 2006 o pregledu stanja programa Galileo [5],

- ob upoštevanju sklepov, ki jih je sprejel Svet za promet, telekomunikacije in energijo (TTE) o pregledu pogajanj za koncesijsko pogodbo za globalni navigacijski satelitski sistem z dne 22. marca 2007,

- ob upoštevanju ustreznih dokumentov, ki so bili predloženi ministrom TTE, kot je pismo podpredsednika Komisije g. Barrota, ki zadeva status pogajanj za koncesijo, in poročilo sedanjega predsednika Sveta o odprtih vprašanjih, ki jih je navedel konzorcij za javna naročila,

- ob upoštevanju dvojnega mandata, ki ga je Svet TTE podelil podpredsedniku Komisije g. Barrotu, da bi na srečanju Sveta meseca junija 2007 predložil predlog za doseganje dolgoročnih javnih finančnih ciljev in za alternativne scenarije, v primeru nezmožnosti za nadaljevanje uspešnih in pravočasnih pogajanj s konzorcijem za javna naročila,

- ob upoštevanju člena 103(2) svojega Poslovnika,

1. ponovno izraža svojo podporo programu Galileo, vključno s storitvami satelitske navigacije ENGOS kot predhodnika Galilea, vendar je globoko zaskrbljen zaradi dejstva, da pogajanja za koncesijo že nekaj mesecev stojijo na mrtvi točki in da bi takšna zamuda znatno vplivala na skupne stroške;

2. opozarja na svojo resolucijo z dne 28. septembra 2006, v kateri je pozval strani, ki sodelujejo pri pogajanjih, da na konstruktiven način sklenejo sporazum; zato pozdravlja pismo podpredsednika Evropske komisije, pristojnega za program Galileo in zaključke Sveta TTE, dosežene 22. marca 2007, ter poudarja pomen dejstva, da vpletene strani izvajajo sklep, ki je bil dosežen decembra 2005 (tako imenovani sporazum van Miert);

3. poudarja dejstvo, da so Parlament, Svet, Komisija in svetovalni organi EU v celoti podprli jasni mandat, ki je bil podeljen podpredsedniku Komisije, pristojnemu za program Galileo, da na srečanju Sveta junija 2007 predloži zlasti:

a) verodostojen načrt za čimprejšnjo sklenitev pogodb,

b) možne rešitve za zagotavljanje dolgoročnih finančnih obveznosti,

c) scenarij za čimprejšnji dostop do storitev satelitske navigacije ENGOS,

d) alternativne scenarije za izvedbo programa, zlasti glede stroškov, tveganj in dostopa;

4. poziva Komisijo, da pospeši pripravo zakonodaje, povezane z urejenim trgom, ki temelji na zeleni knjigi Komisije o satelitsko navigacijskih aplikacijah, da se tako zagotovi verodostojni poslovni načrt;

5. poziva Komisijo, da skupaj z Evropsko vesoljsko agencijo (ESA) pripravi predlog, ki bi lahko rešil težave, povezane z boljšim javnim upravljanjem, tako da se zagotovi jasnejša politična odgovornost in vodstvo Komisije;

6. poziva Komisijo, da glede na evropski značaj projekta spoštuje Okvirni sporazum o odnosih med Evropskim parlamentom in Komisijo [6], zlasti odstavek 19 o zunanjih odnosih, in tako zagotovi, da se Parlament v celoti obvešča o izvajanju sklepa Sveta, ki pooblašča Komisijo, da se pogaja s tretjimi državami za sklenitev sporazumov o njihovem pridruženim članstvu za sodelovanje v nadzornemu organu Galilea;

7. poziva Komisijo, da Parlamentu do sredine julija 2007 predloži poročilo o napredku in naknadno poročilo dosti pred tem, ko bodo pogajanja dosegla stopnjo, na kateri bo na razpolago dopolnjen predlog za spremembo pravne podlage za financiranje programa Galileo;

8. poziva Svet, da zagotovi, da so vse nadaljnje zamude pri tem projektu minimalne;

9. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.

[1] UL C 193 E, 17.8.2006, str. 61.

[2] Sprejeta besedila, P6_TA(2006)0423.

[3] UL L 246, 20.7.2004, str. 1.

[4] Sprejeta besedila, P6_TA(2006)0401.

[5] Sprejeta besedila, P6_TA(2006)0385.

[6] Glej prilogo k sklepu Parlamenta z dne 26. maja 2005 (UL C 117 E, 18.5.2006, str. 125).

--------------------------------------------------